ཉིན་ཅིག་རྒྱ་ནག་གི་འཁྲབ་འཁྲིད་པ་གྲགས་ཅན་ཧོ་ཞོ་ཧ་ང་ཚོའི་ཚོགས་པ་དེར་འབྱོར་ཏེ།ང་ཧི་མ་ལ་ཡའི་རྒྱལ་སྲས་ཀྱི་འཁྲབ་སྟོན་པར་བདམས་བྱུང་།ངའི་མི་ཚེའི་ཁྲོད་དུ་རྨི་ལམ་ནང་དུ་འང་རྨིས་མ་མྱོང་ལ་དངོས་གནས་ཨེ་བདེན་ནམ་སྙམ་བྱུང་།སྐབས་རེར་བསླུ་བྲིད་བྱེད་པ་མིན་ནམ་སྙམ་པའི་དོགས་པ་བྱུང་ཡང་རྗེས་སུ་བདེན་དངོས་ཡིན་པ་ཤེས་སོང་།སྐབས་དེར་ངའི་ལས་ཀ་བྱེད་བཞིན་པ་དེ་དང་གློག་བརྙན་འཁྲབ་པ་གཉིས་ཕུགས་དོན་གང་ལེགས་ངས་ཀྱང་ཚོད་དཔག་དཀའ་ལ་ཕ་མ་གཉིས་ལ་དྲིས་ནའང་དེ་བས་ཀྱང་བཤད་དཀའ།དངོས་གནས་ལམ་སྟོན་བྱེད་མཁན་དང་བློ་འདྲི་བྱེད་ས་ཞིག་གཏན་ནས་མེད་པ་ལྟ་བུ་རེད།རྒྱུ་མཚན་ནི་དེ་འདྲའི་ཁོར་ཡུག་དང་རྦད་དུ་རྒྱང་ཐག་རིང་བས་སོ།ངས་ཀྱང་བསམ་བློ་མང་དུ་བཏང་ཡང་ཐག་མི་ཆོད་ལ།དེ་གཉིས་གང་དུ་ལེགས་པ་བློ་འདྲི་བྱེད་ས་ཆེས་མཐར་མཇུག་ནི་དཀོན་མཆོག་ལ་ཡིད་ཆེས་དང་བླ་མེད་དགོན་གྱི་སྲིད་པ་རྒྱལ་མོ་ལ་སྐྱབས་སུ་བཅོལ་ན་མདུན་ལམ་མི་ནོར་བ་ཞིག་བསྟན་ངེས་སྙམ་ཏེ།རྡོ་དཀར་ནག་གཉིས་ཨ་ཕའི་ལག་པར་བསྐུར་ཏེ་ཨ་ཕ་བླ་མེད་དགོན་པའི་ཨ་ཁུ་གཡུང་དྲུང་མཆོག་གི་མདུན་སར་ཕྱིན།ཁོང་གིས་ཕྱག་མོ་གཟིགས་རྗེས་ཐེ་ཚོམ་མ་བྱེད་བློ་ཐག་རྦད་ཆོད་བྱོས།རྩེ་གཉིས་བློ་ཡི་ཕུགས་དོན་འགྲུབ་མི་སྲིད།ཀྱག་ཀྱོག་མ་བྱེད་དྲང་མོ་མདའ་ལྟར་བསྐྱོད།མདང་དགོང་ང་ཡི་རྨིས་པའི་རྨི་ལམ་བཟང་།དྲེའུ་ནག་འཚེར་གྱིན་ཤར་ཕྱོགས་བསྐྱོད་པར་རྨིས།དེ་རིང་ཁྱེད་ཀྱི་རྟེན་འབྲེལ་འགྲིག་པ་རེད།དཀའ་ཁག་ཇི་ལྟར་ཐུག་ཀྱང་ཡིད་ལ་སྲིད་པ་རྒྱལ་མོ་མ་བརྗེད་ཨང་།ཁྱོད་ལ་སྐྱབས་དང་སྡོང་གྲོགས་མཛད་ངེས་ཡིན་ཞེས་སོགས་གསུངས་ཏེ་ང་ལ་སྲུང་མདུད་དང་ད་དུང་སྒྲུབ་ཁང་གི་སྙན་དར་སོགས་བསྐུར་འདུག་པས་ང་ཡང་བར་སྣང་དུ་འཕུར་ལྡིང་བྱེད་པའི་ཚོར་སྣང་ལྟ་བུར་བྱུང་ལ་ཧ་ཅང་དགའ་ཞིང་སྤྲོ།